Laeveld | SkalkSkryf
« Donkermaan – 30/06/2011
Julie 4, 2011 deur Louwie
Ons ry vroegdag in die koers waar die Son elke oggend sy
ding doen, Oos van hier soos hy/sy dit ook in die res van die wêreld doen, hoop
ek. Bestemming Malelane in die laeveld en weereens op `n slakkejag, soos ook
laas met die Swartwater/Thabazimbi swerftog.
Met `n vorige besoek aan die Laeveld was ons erg beïndruk
met Barberton (en sy spook bevolking) en besluit om weer daar te gaan oornag.
Nelspruit het my vir een of ander rede nog nooit aangestaan nie. Is `n mooi
dorp, maar iets van die plek pla en ek weet nie wat dit is nie. Dalk het dit te
doen met `n vorige lewe toe ek in daardie omgewing rond geswerf het. Kaapsehoop,
Sabie en Pelgrimsrus vind ek heel gawe plekke.
Eckhart Tolle sê: “Whatever
the present moment contains, accept it as if you had chosen it. Always work
with it, not against it. Make it your friend and ally, not your enemy. This
will miraculously transform your whole life.”
Miskien moet ek die Innibosfees gaan bywoon om die plek
beter te leer ken, dit my vriend maak, `n lewenslange “ally” om gereeld by te
gaan kuier. Tenminste is die mampoer daar nie te versmaai nie, hoor ek!
Eerste stop doen ons net duskant Belfast by `n Petroport
vir koffie en bene rek. Bikers staan in die bleek son om die ys uit hulle
gebeentes te probeer verdryf. Dis koud. Koffie help `n bietjie.
Net anderkant Montrose lê daar `n bakkie op sy dak in `n
sloot. Op die oorkantste wal lê `n hoop matrasse, meubels en rommel wat jy
skaars op `n 3 ton trok sal kan laai. Die man het die T-aansluiting nie gesien
nie of sy remme het die gees gegee. Daar is ambulanse, `n helikopter en die
hele Laeveld se vet polisiemag in volle obese sterkte.
Ons dryf die lewe hard die laaste tyd. Ons jaag teen `n
dolle pas om alles wat moet gedoen word gedoen te kry. Vir sukses? Vir geld?
Vir die pret? Ons beur vorentoe want iewers in die toekoms sal dit beter wees
as waar ons nou is? Nou en hier is net nooit goed genoeg nie en in `n oogknip
lê die bakkie op sy dak en als is verby, daar is nou geen “vorentoe” nie en jy
het nooit gestop om die oomblik, die Nou te beleef nie, om `n roos te ruik of
`n kind se lag te hoor nie.
Eckhart sê: “people will often
enter into a compulsive persuit of ego-gratification and things to identify
with in order to fill this hole they feel within.”
My buurman se dogters eet elkeen tien snye brood met ham
en myonase op een slag op. Hulle het `n groot gat wat hulle probeer vul?
Dit is einde van die maand en piepklein Barberton op `n
Vrydagmiddag is soos Johannesburg of Nairobi se middestad. Dis swart, dis
ongeorden, dis `n woeste wemel van mens en dier en motorkar. Dit is Afrika en
vir ons met ons Euro-bloed in ons are, nog altyd ietwat ontsenuend al gee ons
hoe dapper voor.
Fountain Bath gastehuis dateer uit die jare 1884 .
Delwers het glo hulle weeklikse of maandelikse bad daar kom bad. Die kamers is vandag
spartaans maar netjies. Daar is geen toiletpapier, reukverdrywende aerosol,
badseep of shampo vir die moeë reisiger nie. Die pragtige ou plek kort die hand
van `n kunstige tuisskepper. Op internet het dit, soos gewoonlik, so oulik
gelyk. Nou is daar nie tyd om ander oornag plek te loop soek nie, ons volg
Tolle se raad en aanvaar dit vir wat dit is en sit af na Malelane vir ons
afspraak met die slakke.
Malelane is nie veel van `n dorp nie, skaars `n plek.
Daar is `n bottelstoor, daar is dorstige mense en daar is weer eens bloed in
die pad net anderkant die amper-dorp. Kop-aan-kop en loeiende sirenes wat verflenterdes
en dooies wegry. Vind later by die slakmense uit dat dit `n normale ding is
elke einde van die maand. Dis pay day, dis drink dag dit doodgaan dag in die
Is dit hoe mens in die Nou van Tolle lewe? Geld in die
sak nou, drank in die lyf nou, bene in die lug, end van die siellose, nuttelose
Die juweeltjie van Eckhart:
“The past cannot survive your presence. It can only survive your absence” Die selfde
geld vir jou toekoms. Dink mooi daaroor, dit is so.
Sê `n persoon nou anderdag, “ek dink nie aan die probleem van
een of ander tyd in die toekoms nie” want die persoon “lewe net in
die Nou”. Ek dink die mens verstaan nie vir Tolle nie en Tolle verstaan nie altyd die
begrip van “mindfulness” van die Buddhiste wat hy dapper in die Westerse idioom
probeer omsit nie.
Wat sulke mense doen is nie om te lewe in die Nou nie, hulle weier eenvoudig
om verantwoordelikheid vir hulle eie lewe te aanvaar. Ander moet besluite vir hulle
neem. Hulle sal die klop op die skouer vat as alles reg verloop, of die blaam op
iemand anders plaas as dit verkeerd uitdraai.
Ons besoek die slakmense, bekyk die slakboerdery en koers
in die skemer terug na Barberton met drie slakke, John, Michael en Tom as
reisgenote. In die aand gebeur daar nie veel in Barberton nie. As jy wil eet
het jy `n keuse tussen Wimpy, Debonairs en Papas. As jy `n half rou, koue stuk
vleis en tjips soek om in die donker te sit en eet, is Papas die plek vir jou.
Hulle gooi `n gawe Ierse koffie en `n Dompedro waarop selfs die domste Pedro
baie trots sal wees. Na `n paar koppies versterkte koffie wyk die ergste koue
en is selfs die rou vleis eetbaar. Papas is wit, jy sou sweer jy bevind jou in
`n time warp terug in die swinging sixties.
Ons bad van fonteine gastehuis is koud en daar is geen kaggel of verwarmer in
die plek nie. (daar is nou `n swembad waar die delwers se bad voorheen was. Die
fontein het lank reeds sy lus vir loop verloor). Daar is wel `n piepklein TV op
`n stoel geparkeer. In die kroeg is daar DSTV te kyk op `n soortgelyke
miniatuur TV hoog teen die muur in `n hoek. Ons gaan bad in louwarm water, klim
in die bed en lees boek.
“Does it matter whether we
achieve our outer purpose, whether we succeed or fail in the world?” vra iemand
“It will matter to you as long
as you haven’t realised your inner purpose. After that, the outer purpose is
just a game that you may continue to play simply because you enjoy it.” Antwoord
En hoe het die delwers hier gespeel! Cockney Liz, the
Golden Dane, Florrie en ander skoonhede het sakke vol geld gemaak en delwers
het sakke vol goud hier verloor in die gejaag na pret. As jy jou verbeelding
gebruik kan jy nog hoor hoe gil en jil die meisies in die bad waar die wilde,
katoolse manne uit die veld hulle rondjaag.
In die kroeg hang daar foto’s van die guitige meisies en
van bebaarde, vuil en verslete delwers, manne wat gedroom het van sakke vol
geld, mooi meisies, en baie pret. Maar het een van hulle ooit gedink aan Tolle
se “inner purpose”? Of het hulle soos meeste van ons ook maar, soos Tolle sê
“unconcious” deur die lewe gegaan, tot aan die einde toe op soek na dinge daar
buite om ons gelukkig te maak?
“The secret of life is,” sê
Tolle, “to ‘die before you die’ – and find that there is no death.”
Spek en eiers vir ontbyt langs `n krieketkolf in `n kas
geskenk deur Vinnige Fanie. Aan die rooi kolle is dit duidelik die man het `n
paar vinnige sesse gemoker met die stuk wilgelat. Of hy in die bad geswem het
sal ek nie weet nie. Ek het nie want dit was te dem koud.
Ek vra aan die eienares van die plek of hulle dalk `n
residensiële spook of twee op die perseel aanhou. Die antie kyk my kwaai aan en
sê sy praat nie oor sulke goed nie. Maar voor op die stoep, sê Ma toe die vrou
loop, sit `n ou tannie met `n voorskoot aan op `n wiegstoel en staar uit oor
die tuin. Ek vra, is dit die rottangstoel wat daar in die hoek staan? Ma sê nee, die
antie het haar eie (spook?) stoel.
Ons ry om weer na Stopforth house te gaan kyk, maar 10
uur op `n Saterdag oggend is al die ou huise nog toe, ook by die museum moet
ons voor `n toe deur omdraai. Die restaurant waar ons laas pannekoek en koffie
gekry het is gesluit. In die dorp begin mens en dier weer wild te woel en ons
besluit om die aftog te blaas. Dit lyk of Barberton net op Sondae `n
vriendelike bestemming geword het.
Ons ry terug na ons eie Sodom en Gomorra. Ons stop by
Waterval Boven en gaan kyk na die ou treinspoor en tonnel. By die Petroport
anderkant Belfast hou ons weer stil vir koffie en peuselgoed. `n Koue Suidewind
blaas amper jou asem weg. Kry vir Mathys Roets in sy rolstoel in die kaffee en
skud blad. Hy is op pad Innibos toe om daar te loop sing. Onse Piet het weer
vir hom `n nuwe liedjie (of is dit nou deesdae `n “song”) geskryf. Dalk gaan hy
dit daar in die bos sing?
Laat middag kom ons by die huis aan. Moeg. Klim vroeg in
die bed. Wat wil jy dan in die Nou meer hê as `n warm bad en `n warm bed? Jou
eie bed in jou eie huis.
“When you become concious of
Being, what is really happening is that Being becomes concious of itself. When
Being becomes concious of itself – that is presence. Since Being, conciousness,
and life are synonymous, we could say that presence means conciousness
becomming concious of itself, or life attaining self-conciousness.” So sê
Posted in Uncategorized | Tagged Barberton, Eckhart Tolle, Laeveld, Malelane | 7 Kommentaar
op Julie 5, 2011 at 7:59 vm Joh
Tolle se Nou is problematies.
Eerstens is dit ernstig onnerhewig aan Wilber se PTF (pre- trans-fallacy). Ek het nog nêrens gesien lat hy die veskil tussen Nou as trans-bewustheid onnerskei van die Nou in voor bewustelikheid nie. Die gevolg is lat sy konsep baie maklik verkeerd verstaan word. Dit word dan as ‘n ontsnapping gebruik juis om die pyn en lyding van bestaan te probeer afsweer deur terug te val in ‘n staat van minner bewustelikheid. ‘n Soort van geestelike opium.
Tweedens is hy baie geneig om ons menslike aard te ontken. Vele kere stel hy dit dat die vermoeëns wat ons juis MENS maak onwerklik is, bv. ons verbeelding, ons abstrakte denke, ons bewustheid van beide die verlede sowel as die toekoms, selfs ons sin vir morele waardes. Sy werklikheid is erg ingestel op die fisiese en so blyk dit dat sy Nou die psigiese tot ‘n groot mate misken.
Ek dink die waarde van sy lering dat dit mens wel aanspoor om die goeie lewe te lei, en as sulks ‘n voorbereiding is tot ontwaking.
op Julie 5, 2011 at 9:12 vm demoerin
Ahhh – Kaapsehoop, een van my gunsteling plekkies is die land. Ek dink dit is maar net natuurlik vir die mens om geluk en vreugde na te streef, maar ongelukkig is dit soms op verkeerde plekke.
Ek het twee reëls – Jy kan nie verwag van iemand of iets anders om jou gelukkig te maak, as jy nie besef dat geluk en vreugde in jou hande lê nie. Verder bouend hierop glo ek jy kan eers werklik begin lewe, as jy besef dat dood jou konstante metgesel is…. en daarom kan ek vreugde in my eie warm bed vind.
op Julie 5, 2011 at 8:03 nm Louwie
Ja, die man het gefikseer op mindfulness. In stede daarvan dat hy dit stel as maar net een tegniek om te gebruik op die pad na “verligting”, glo hy simplisties dat, as jy eers op die Nou kan fokus, Satori outomaties sal volg.
As ons almal wel meer bewustelik kan begin lewe sal die wêreld al reeds `n baie beter plek wees. Dink net wat kan dit vir Malema doen.
Nou lyk dit my, is dit mode by kerklike koeksusterverenigings om happy-happy die Nou onkundig as hoogste goed, maar grootliks as onkenning van wees, na te jaag sonder om die transendente aspek daarvan te verstaan.
Ons is weer by die 60’s se “Beat Zen” so wat de hel, kom ons dans NOU.
op Julie 5, 2011 at 8:10 nm Louwie
DM, ons was verlede Winter in Kaapsehoop. Het by baie vriendelike mense oorgestaan. Is `n bak plek daai.
Jy is reg ook. As ons eers besef ander kan ons nie gelukkig maak nie, en dat ons ongelukkigheid ook maar ons eie maaksel is, dan het ons al `n ent gevorder. Dan leef ons alreeds meer bewustelik as meeste mense.
op Julie 7, 2011 at 7:59 vm demoerin
Volgende keer probeer eerder Witrivier as Nelspruit (dis naby genoeg), daar is ‘n ongelooflike cool gastehuis daar.
op Julie 8, 2011 at 7:04 nm Louwie
Is reg DM, ek het gesien daar is `n paar mooi plekke om te bly. Ken ook `n gawe meisie daar wat retreats aanbied. Vriende van ons het `n bak plek op Graskop. Is mooi wêreld daai. Jammer dat Pelgrims so bietjie begin uitmekaar val. Het al gedink ek wil vir my daar `n huisie loop koop.
op September 18, 2011 at 6:40 nm Slakkelak
Sjoe, ek woon in Barberton en dis nie hoe ek Fountain Bath ken nie???? Vertel my ASSEBLIEF meer van die slakmense en slakboerdery… In my eie dorp ‘n slakboerdery en ek WEET nie daarvan nie?? Watter slakke ens?